《阿娇怨》
明代·孙蕡

妾昔初入昭阳时，横云学得内家眉。风鬟雾鬓在君侧，长恃娉婷不自持。

侍宴前楼春烂熳，承欢别殿夜逶迤。西凉弦索龙香拨，北苑葡萄金屈卮。

一从宠薄恩光歇，长门永巷喧呼绝。斗帐香销豆蔻垂，舞裙宽褪丁香结。

熏笼夕倚琐窗雨，罗袜秋凌玉阶月。凄迷梦醒心似灰，零乱忧来涕如雪。

横塘浦口大堤边，女伴年年忆采莲。双飞翡翠浑如画，并蒂芙蓉只似仙。

傍舍谁吟白华曲，下堂长咏绿衣篇。君恩若许重相惜，缺月清光应再圆。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。